สถาบันจัดอันดับญี่ปุ่นคงเครดิตประเทศไทย
สถาบันจัดอันดับญี่ปุ่น ยังคงเครดิตประเทศไทย จับตาการปรับโครงสร้างเศรษฐกิจ และการเปลี่ยนแปลงทางการเมือง
23 พ.ค. 2559

สถาบันจัดอันดับญี่ปุ่น ยังคงเครดิตประเทศไทย จับตาการปรับโครงสร้างเศรษฐกิจ และการเปลี่ยนแปลงทางการเมือง
สำนักงานบริหารหนี้สาธารณะ (สบน.) ได้รายงานสรุปผลการจัดอันดับความน่าเชื่อถือของประเทศไทย โดยบริษัทจัดอันดับความน่าเชื่อถือ Rating and Investment Information, Inc. (R&amp;I) ล่าสุดเมื่อวันที่ 17 พ.ค. 2559 ซึ่ง R&amp;I ได้ยืนยันอันดับความน่าเชื่อถือของตราสารหนี้รัฐบาลสกุลเงินต่างประเทศ (Foreign Currency Issuer Rating) ที่ระดับ BBB+ และสกุลเงินบาท (Domestic Currency Issuer Rating) ที่ระดับ  A- และคงอันดับความน่าเชื่อถือหนี้รัฐบาลระยะสั้นสกุลเงินต่างประเทศ ที่ระดับ a-2 รวมทั้งคงสถานะแนวโน้มความน่าเชื่อถือของประเทศไทยไว้ที่ระดับเป็นลบ (Negative Outlook) สะท้อนจากสถานการณ์ทางการเมืองที่ดูเหมือนว่าจะมีเสถียรภาพภายใต้การบริหารงานของรัฐบาลทหาร
นอกจากนี้ โครงสร้างทางเศรษฐกิจของไทยยังคงมีความแข็งแกร่งในาคอุตสาหกรรมการผลิตอุปกรณ์ไฟฟ้า อุปกรณ์อิเล็กทรอนิกส์ และรถยนต์  โดย R&amp;I คาดการณ์ว่า เศรษฐกิจของไทยยังคงขยายตัวได้ในระดับปานกลาง รัฐบาลออกมาตรการกระตุ้นเศรษฐกิจอย่างระวัง ทำให้หนี้สาธารณะไม่อยู่ในระดับสูง
ขณะเดียวกัน รัฐบาลยังได้ดำเนินนโยบายที่สำคัญ ได้แก่ การปฏิรูประบบภาษีเพื่อส่งเสริมความสามารถในการแข่งขันของประเทศและลดความไม่เท่าเทียมด้านรายได้ ประกอบกับยังได้เริ่มโครงการพัฒนาโครงสร้างพื้นฐานที่ล่าช้า เนื่องจากความไม่สงบทางการเมือง
สำหรับแนวโน้มอันดับความน่าเชื่อถือที่ R&amp;I ยังคงให้เป็น “ลบ” เนื่องจากปัจจัยทางการเมือง และปัจจัยทางเศรษฐกิจและการคลัง โดย R&amp;I ยังคงติดตามสถานการณ์ทางการเมืองว่ายังคงมีเสถียรภาพต่อเนื่องไปจนถึงวาระที่ประเทศไทยกลับเข้าสู่การปกครองภายใต้รัฐบาลพลเรือน รวมทั้งผลการลงประชามติในร่างรัฐธรรมนูญฉบับใหม่ และการเลือกตั้งที่จะมีขึ้นอย่างเร็วที่สุดประมาณปลายปี 2560
นอกจากนี้ R&amp;I ยังคงติดตามว่ารัฐบาลจะสามารถดำเนินการปฏิรูปการเมืองและมีการเปลี่ยนผ่านไปสู่การปกครองตามระบอบประชาธิปไตยอย่างสมบูรณ์ ที่จะนำไปสู่ความมีเสถียรภาพทางการเมืองในระยะปานกลางถึงระยะยาวได้หรือไม่ ซึ่งประเทศไทยควรหามาตรการเร่งด่วนในการเพิ่มศักยภาพการขยายตัวทางเศรษฐกิจ เช่น การปรับปรุงระบบโครงสร้างพื้นฐาน และการพัฒนาอุตสาหกรรมที่มีมูลค่าเพิ่มสูง